Drie wil nie meer borgtog hê nie | News24
Drie wil nie meer borgtog hê nie
Cathy Madikane van die ANC se vroueliga het Dinsdag sowat 200 betogers buite Humansdorp se landdroshof teen die borgtog vir die drie verdagtes van die moord op Roseline Bosman gelei. Foto: MONIQUE BASSON
DIE drie verdagtes van die moord op Roseline Bosman, 'n sakevrou van Humansdorp, het Dinsdag besluit om hul aansoek om borgtog te laat vaar.
Buite die hof het Branwayne Bosman (25), seun van die slagoffer, oor sy pa, 'n verdagte, gesê "hy hoort nie op straat nie."
Daniël Bosman (49), man van die vermoorde Roseline, Lunga Soldaat (26) en Greggory Hendricks (19) het Dinsdag in die Humansdorp-landdroshof verskyn, waar nagenoeg 200 ontstoke inwoners buite die hof teen hul borgtogaansoek betoog het.
Bosman, wat na bewering die baasbrein agter sy vrou se moord is, het met sy hande op sy ore in die hof gesit om nie die betogers se dreunsang te hoor nie.
Adv. Jason Thysse, bekende staatsaanklaer van Port Elizabeth, het kort ná die hof in sitting gekom het, gehoor die drie verdagtes sal nie meer vir borgtog aansoek doen nie.
Bosman is drie dae ná die moord van Rose-line, eienaar van Bosman-begrafnisdienste, in hegtenis geneem.
Roseline is op 12 Augustus in haar bed dood aangetref. Die moordtoneel het na dié van 'n inbraak gelyk.
Die volgende dag is Soldaat in Hankey met van Roseline se besittings betrap en in hegtenis geneem. Die polisie het kort daarna beeldmateriaal bekom wat Bosman glo by die moord betrek.
Bosman is die Maandag in Hankey, waar hy glo geskuil het, aangekeer.
Hendricks is as die laaste verdagte vir die moordsaak in hegtenis geneem.
Dinsdag het Cathy Madikane van die plaaslike ANC-vroueliga gesê die gemeenskap is keelvol vir misdade waar vroue en kinders die slagoffers is.
Madikane het die woorde, "jy slaan aan 'n vrou, en jy slaan aan 'n rots," uitgeskree, waarna die skare haar woorde herhaaldelik voor die hof gesing het.